**Ministru kabineta noteikumu projekta "Grozījums Ministru kabineta 2008. gada 19. maija noteikumos Nr. 340 "Noteikumi par zvērinātu notāru eksāmena maksas apmēru un maksāšanas kārtību"" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts "Grozījums Ministru kabineta 2008. gada 19. maija noteikumos Nr. 340 "Noteikumi par zvērinātu notāru eksāmena maksas apmēru un maksāšanas kārtību"" (turpmāk – noteikumu projekts) paredz pārskatīt zvērinātu notāru eksāmena maksu, kas nav pārskatīta kopš tās noteikšanas 2008. gadā, un noteikt to tādā apmērā, lai segtu zvērinātu notāru eksāmena komisijas locekļu atlīdzību un eksāmena organizēšanas izdevumus. Noteikumu projektā paredzētais regulējums stāsies spēkā vispārējā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts izstrādāts pēc Tieslietu ministrijas iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2008. gada 19. maija noteikumi Nr. 340 "Noteikumi par zvērinātu notāru eksāmena maksas apmēru un maksāšanas kārtību" noteic zvērinātu notāru eksāmena maksas apmēru un maksāšanas kārtību. Šo noteikumu 2. un 3. punkts paredz, ka zvērinātu notāru eksāmena maksas apmērs ir 213,43 *euro* katram zvērināta notāra amata pretendentam, un zvērinātu notāru eksāmena maksa tiek novirzīta zvērinātu notāru eksāmena komisijas locekļu atlīdzības un eksāmena organizēšanas izdevumu segšanai. Norādāms, ka zvērinātu notāru eksāmenu maksas apmērs nav pārskatīts kopš tās noteikšanas, proti, 2008. gada.Notariāta likuma 19. panta pirmā daļa noteic, ka zvērinātu notāru eksāmenu organizē un nodrošina Latvijas Zvērinātu notāru padome. Iepriekšējais zvērinātu notāru eksāmens tika rīkots 2019. gadā 25.-29. novembrī. Latvijas Zvērinātu notāru padome ne tikai minētajā, bet arī jau iepriekšējos zvērinātu notāru eksāmenos konstatēja, ka zvērinātu notāru eksāmena maksas apmērs ir nepietiekams. Tādējādi trūkstošo finanšu daļu Latvijas Zvērinātu notāru padome sedza no Latvijas Zvērinātu notāru kolēģijas līdzekļiem. Būtiski norādīt, ka ar katru zvērinātu notāru eksāmena norises reizi šī Latvijas Zvērinātu notāru padomes finansētā ar zvērinātu notāru eksāmena organizēšanu saistīto izdevumu daļa ir palielinājusies. Latvijas Zvērinātu notāru padome, kura faktiski organizē zvērinātu notāru eksāmenu, norāda, ka kopš 2008. gada, kad tika noteikta pašreizējā zvērinātu notāru eksāmenu maksa, saskaņā ar Centrālās statistikas pārvaldes datiem, patēriņa cenu pārmaiņas 2021. gada janvārī, salīdzinot ar 2008. gada janvāri, ir 26,1 %[[1]](#footnote-1). Būtiski izdevumi pieauguši saistībā ar zvērinātu notāru eksāmenu komisijas locekļu atlīdzību. Notariāta likums noteic, kādu institūciju un profesiju pārstāvji iekļaujami zvērinātu notāru eksāmena komisijā un Latvijas Zvērinātu notāru padome ar šiem komisijas locekļiem vienojas par abpusēji pieņemamu atlīdzības apmēru. Jāņem vērā, ka zvērinātu notāru eksāmens parasti ilgst vairākas dienas un katrai profesijai ir noteikta stundu likme. Piemēram, pēc Latvijas Zvērinātu notāru padomes sniegtās informācijas, personāla atlases speciālista un augstskolu akadēmiskā personāla pārstāvja likme var būt apmēram 80-150 *euro* stundā. Papildus rodas izdevumi saistībā ar speciālas datoru klases nodrošināšanu eksāmena otrās daļas (dokumenta projekta sastādīšanai) norisei. Šādas speciālas klases nomas maksa var sasniegt 1000-2500 *euro*, atkarībā no pretendentu un datoru skaita. Norādāms, ka sākotnēji zvērināta notāra amata pretendenti dokumenta projektu rakstīja pašrocīgi, tomēr šāda eksāmena kārtība ir mūsdienām neatbilstoša un apgrūtina pretendentiem iespēju parādīt savas labākās zināšanas un eksāmena komisijai precīzi novērtēt katra pretendenta sniegumu, tādējādi tika mainīta pieeja un izvēlēts šo eksāmena daļu organizēt tā, lai pretendenti var dokumenta projektu sastādīt elektroniskā formā. 2019. gada 25.-29. novembra zvērinātu notāru eksāmenā piedalījās 24 pretendenti, līdz ar to kopējā maksa par zvērinātu notāru eksāmenu bija 5122,32 *euro*, turklāt kopējie zvērinātu notāru eksāmena izdevumi bija 7392 *euro,* no kuriem bija sedzama ne tikai zvērinātu notāru eksāmena komisijas 12 locekļu un eksāmena komisijas sekretāra atlīdzība, bet arī sedzami izdevumi administratīvi tehniskajam nodrošinājumam, datorklases nomai zvērinātu notāru eksāmena 2. daļas norisei, kā arī izdevumi sociālās kompetences un sociālā intelekta pārbaudījuma (1. daļas) jautājumu un zvērinātu notāru eksāmena 2. un 3. daļas jautājumu sagatavošanai. Tādējādi starpība starp ienākumiem no zvērinātu notāru eksāmena maksas un izdevumiem par zvērinātu notāru eksāmena organizēšanu 2019. gadā bija 2269,68 *euro* jeb 31 %, kas ir atzīstama par būtisku starpību un veido nozīmīgu slogu Latvijas Zvērinātu notāru padomei un Latvijas Zvērinātu notāru kolēģijai kopumā. Tādējādi, lai nosegtu visas 2019. gada zvērinātu notāru eksāmena organizēšanas izmaksas, nepiesaistot Latvijas Zvērinātu notāru kolēģijas līdzekļus, katram no 24 pretendentiem būtu bijis jāmaksā 308 *euro* pašreiz noteikto 213,43*euro* vietā*.*Norādāms, ka katru gadu pieaug dažādu preču un pakalpojumu cenas, bet nav iespējams prognozēt to pieaugumu, kā arī zvērinātu notāru eksāmena pretendentu skaits iepriekš nav nosakāms. Attiecīgi var rasties situācijas, kad pretendentu, kas kārtotu zvērinātu notāru eksāmenu, skaits ir neliels, un zvērinātu notāru eksāmena rīkošanas izmaksas pārsniegtu kopēju maksu, kas iemaksāta par šī eksāmena kārtošanu. Tādējādi uzskatāms, ka zvērinātu notāru eksāmena maksa būtu nosakāma ar nelielu rezervi. Atbilstoši Latvijas Zvērinātu notāru padomes sniegtajai informācijai Latvijas Zvērinātu notāru padome plāno Latvijas Zvērinātu notāru kolēģijas budžetā iekļaut atsevišķu ienākumu un izdevumu pozīciju, kurā tiktu norādīti līdzekļi no neiztērētajiem līdzekļiem, ja tādi radīsies, un kuri attiecīgi būtu tērējami gadījumiem, ja uz zvērinātu notāru eksāmenu pieteiktos mazs skaits pretendentu, un nomaksātā zvērinātu notāru eksāmena maksa nenosegs zvērinātu notāru eksāmena izdevumus.Ņemot vērā minēto, izstrādāts noteikumu projekts, kas paredz noteikt zvērinātu notāru eksāmena maksu 350 *euro* apmērā. Līdzīgs regulējums ir noteikts attiecībā uz zvērinātu advokātu amata pretendentiem. Atbilstoši Ministru kabineta 2021. gada 27. aprīļa noteikumu Nr. 270 "Zvērināta advokāta eksāmena un kvalifikācijas pārbaudījuma noteikumi" 50. punktam zvērināta advokāta eksāmena kārtošanas maksas apmērs ir 100 *euro* – zvērināta advokāta palīgiem un tiesību zinātņu doktoriem un 350 *euro* – pārējiem pretendentiem. Tāpat Latvijas Republikas Advokatūras likuma 41.1 panta pirmā daļa un 41.2panta pirmā daļa paredz, ka zvērināta advokāta eksāmenu komisijas sastāvā ir trīs juridiskās zinātnes promocijas padomju deleģēti tiesību zinātņu doktori, trīs Augstākās tiesas priekšsēdētāja norīkoti senatori, trīs Latvijas Zvērinātu advokātu padomes norīkoti zvērināti advokāti un tieslietu ministra pilnvarots pārstāvis. No zvērināta advokāta eksāmena maksas sedz ar eksāmena organizēšanu saistītos izdevumus un izmaksā atlīdzību eksāmena komisijas locekļiem. Tādējādi šo profesiju regulējums šajā jautājumā ir līdzīgs un attiecīgi ir pamatoti atsaukties uz regulējumu, kas paredzēts zvērinātu advokātu amata pretendentiem.Būtiski norādīt, ka noteikumu projektā paredzētais eksāmena maksas apmērs ir samērīgs starp zvērinātu notāru eksāmena organizēšanas izdevumiem un zvērinātu notāru eksāmena pieejamību un tas neliegs piekļuvi zvērinātu notāru eksāmenam un zvērināta notāra amatam.  |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija. |
| 4. | Cita informācija | Nav. |
|   |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Personas, kuras vēlēsies pretendēt uz zvērināta notāra amatu. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts nemaina minēto sabiedrības mērķgrupu tiesības, pienākumus un veicamās darbības. Noteikumu projekts pārskata zvērinātu notāru eksāmena maksas apmēru, neliedzot piekļuvi zvērinātu notāru eksāmenam un zvērināta notāra amatam. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |
|  |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar.  |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par noteikumu projektu un dotu iespēju izteikt viedokli, noteikumu projekts atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā" pirms tā iesniegšanas Valsts sekretāru sanāksmē ievietots Tieslietu ministrijas un Valsts kancelejas tīmekļvietnē. |
| 2. | Sabiedrības līdzdalība projekta izstrādē | Tieslietu ministrija 2021. gada 15. aprīlī noteikumu projektu ievietoja savā tīmekļvietnē sadaļā "Sabiedrības līdzdalība" (pieejams: https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti), kā arī noteikumu projekts tika ievietots Valsts kancelejas tīmekļvietnē sadaļā "Ministru kabineta diskusiju dokumenti" (pieejams: https://mk.gov.lv/content/ministru-kabineta-diskusiju-dokumenti), tādējādi dodot iespēju sabiedrībai līdzdarboties tiesību akta izstrādes procesā. Sabiedrībai bija iespēja līdz 2021. gada 28. aprīlim sniegt rakstisku viedokli Tieslietu ministrijai par izstrādāto noteikumu projektu. |
| 3. | Sabiedrības līdzdalības rezultāti | Pēc noteikumu projekta ievietošanas Tieslietu ministrijas un Valsts kancelejas tīmekļvietnē viedokļi par noteikumu projektu no sabiedrības pārstāvju puses nav saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tieslietu ministrija, Latvijas Zvērinātu notāru padome. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde nerada ietekmi uz pārvaldes funkcijām un institucionālo struktūru. Nav nepieciešama jaunu institūciju izveide, esošu institūciju likvidācija vai reorganizācija.  |
| 3. | Cita informācija | Nav. |

Iesniedzējs:

Ministru prezidenta biedrs,

tieslietu ministrs Jānis Bordāns

Alberinga 67036835

Kristine.Alberinga@tm.gov.lv

1. <https://tools.csb.gov.lv/cpi_calculator/lv/2008M01-2021M01/0/100> [↑](#footnote-ref-1)